OBH  768/1998.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:

A Mai Nap című folyóirat ez év január 30. számában jelent meg a  "Halottak áldozatok" című írás. A cikk arról tudósított, hogy létezik, olyan temetkezési vállalkozás Salgótarjánban, amelynek emberei a megyei kórház bejárata előtt  minden gyászruhába öltözött befelé igyekvőt leszólítanak az üzlet reményében. Arra is volt példa, hogy a hozzátartozók a proszektúrán dolgozók információi révén a temetkezési vállalkozótól  értesültek hozzátartozójuk haláláról.
A cikk a továbbiakban méltatlan temetések körülményeiről és egy öngyilkos mátramindszenti fiú holttestével való tiszteletlen bánásmódról is említést tett. Az ügyben hivatalból indítottam vizsgálatot.

Érintett alkotmányos jogok:

A Magyar Köztársaságban minden embernek vele született joga van az élethez, és az emberi méltósághoz, amelytől senkit nem lehet önkényesen megfosztani (Alkotmány 54. §. (1) bekezdés). Az emberi méltósághoz való jogból következik a hozzátartozók kegyeleti joga, melynek  -a cikkben leírt módon történő- megsértése érinti az állampolgárok alkotmányos jogait. 

Alkalmazott jogszabályok:

10/1970. (IV. 11.) ÉVM- EÜM. együttes rendelet 10 §. (4) bekezdés, mely szerint a temetők felügyelete a jegyző hatáskörébe tartozik.

Megállapított tényállás, a vizsgálat megállapításai:

Az újságcikkben említettekkel kapcsolatban megkerestem Nógrád-megye Főjegyzőjét, aki az alábbiakról tájékoztatott: az esetek kivizsgálása céljából megkeresett több megyei intézményt, valamint Salgótarján és Mátramindszent Önkormányzatát. Válaszuk alapján a következő tényállás állapítható meg:

A Madzsar József Kórház területén már az elmúlt év végén intézkedések születtek a temetkezési vállalkozók kórházi jelenlétét illetően. Temetkezési vállalkozók a kórház területére csak a hozzátartozó általi meghatalmazás birtokában juthatnak be a hivatalos ügyek elintézésére. A Kórház ideiglenes működésre ugyan adott engedélyt, de 1998. november 30. napjára a szerződést felmondta.

A Nógrád-megyei Közigazgatási Hivatal Fogyasztóvédelmi Felügyelősége arról tájékoztatott, hogy 1997. októberében országos témavizsgálat keretében átfogóan vizsgálta a temetők üzemeltetését, és a temetkezési szolgáltatást végzők tevékenységét. A Felügyelőség vizsgálata, illetve az állampolgári bejelentések nem utaltak olyan anomáliákra, amit a Halottak áldozatok c. írás jelez. Az összefoglaló megállapítás szerint a temetkezési szolgáltatások színvonala  -a stabilizálódott vállalkozói réteggel - Nógrád megyében egyértelműen emelkedett. 

Megállapításai között szerepelt, hogy a temetők fenntartására fordított összeget mind az egyházi, mind az önkormányzati kezelésben lévőknél egy szintre kell emelni. A Fogyasztóvédelmi Felügyelőség igazgatója szerint a vizsgálati tapasztalatok alapján a cikkben említett visszásságok nem általánosak. A Felügyelőség minden konkrét állampolgári bejelentést soron kívül kivizsgál.
Mátramindszent polgármestere az ott történt esettel kapcsolatban elmondta, hogy a cikkben leírt megállapítás annyiban igaz, hogy a holttestet nem helyezték el a kórház hűtőjében, melynek következtében sem boncolni, sem a temetésre előkészíteni nem lehetett. A hozzátartozók az ügyben nem kezdeményeztek vizsgálatot a temetőt fenntartó önkormányzatnál. A hozzátartozók a temetést más vállalkozónál rendelték meg, a Polgármesteri Hivatal pedig felszólította  a vállalkozót, hogy a településen temetési szolgáltatást a jövőben ne végezzen.

Salgótarján jegyzőjéhez kegyeletsértő esetekről bejelentés nem érkezett. A temetők kezelését végző Városgazdálkodási és Üzemeltető Kft. (VGÜ.) a temetéseknél tapasztalt bármilyen rendellenességet jegyzőkönyvben köteles rögzíteni, és a  Polgármesteri Hivatalnak továbbítani.
A cikkben szerepelő abszurditásokat a VGÜ nem tapasztalt. 

A Nógrád- megyei Rendőr-főkapitányság Egészségügyi Osztályának  vezetője arról tájékoztatott, hogy a cikkben szereplő esetekről - mikor is "a segítséget megfizetni nem akaró vállalkozó a kórház hidegkamrájában arcra ejtette a rábízott testet, miután a törvényszéki boncnokok alig tudták megkülönböztetni a halál előtti és utáni külsérelmi nyomokat" -nincs tudomásuk. Többször előfordult azonban, hogy a holttestet nem helyezték el a hűtőkamrába, ezáltal az orvos szakértők munkáját jelentősen megnehezítették.

A Főjegyző Úr véleménye szerint a megkeresettek nyilatkozatai alapján az a következtetés vonható le, hogy előfordultak ugyan a temetkezéssel kapcsolatosan mulasztások, azonban ezek nem tekinthetők rendszeresnek. A felelősök minden alkalommal megtették a szükséges intézkedéseket annak érdekében, hogy hasonló esetek a jövőben ne forduljanak elő. A Főjegyző Úr intézkedését és válaszát elfogadtam. Megállapításaimhoz a következő kiegészítést fűzöm:
A temetkezés területén tapasztalható anomáliákra és a tevékenység szabályozatlanságára a sajtóban megjelent cikkek és az állampolgároktól érkező panaszok már 1996. novemberében  felhívták a figyelmemet. Nem kétséges, hogy a jelenlegi helyzet, a piacért való etikátlan küzdelem, és az elégséges működési feltételek nélkül végzett szolgáltatás sérti a hozzátartozók kegyeleti jogait, és az elhunytak emlékét. Az akkor folytatott vizsgálat során 1977. nyarán  megkerestem a belügyminisztert és a főpolgármestert is. Egybehangzó véleményük szerint a helyzeten  csak a készülő kegyeleti törvény, illetve az ennek alapján készülő kormányrendelet és az önkormányzati rendeletek tudnak majd javítani. Ezért az Országgyűlésnek készült 1997. évi írásos beszámolómban a törvényalkotásra vonatkozó ajánlások között első helyen szerepel a kegyeleti törvény megalkotása. 
A fentiekre tekintettel az ügyben további vizsgálatot nem tartok szükségesnek.  
A vizsgálat eredményéről Nógrád megye Főjegyzőjét, és a Mai Nap szerkesztőségét a jelentés egy példányával értesítem.

Budapest, 1998. október 26.

Gönczöl Katalain